
Ειδικού Γραμματέα

Αγαπητέ κύριε Διακουλάκη,

Κατ’ αρχήν θα θέλαμε να σας ευχαριστήσουμε για την επίσκεψή σας στο νησί μας και την παρουσίαση στα μέλη του Επιμελητηρίου Κυκλάδων του προγράμματος Ανταγωνιστικότητα. Όλοι οι συμμετέχοντες στην εκδήλωση έχουν θετικότατες εντυπώσεις από την άμεση επαφή με το πρόγραμμα και τις παραμέτρους τους.

Μετά την επίσκεψή σας ακολούθησε ενημέρωση των μελών του Επιμελητηρίου και των φορέων των νησιών για τα θέματα που συζητήθηκαν και ζητήθηκε η συμβολή τους στην κατάθεση προτάσεων για την βελτίωση της αποτελεσματικότητας του ΕΠΑΝ στις Κυκλάδες. 

Όπως υποσχεθήκαμε, σας αποστέλλουμε τις παρατηρήσεις και τα σχόλια που συγκεντρώσαμε έως αυτήν τη στιγμή και παραμένουμε σε ετοιμότητα να διατηρήσουμε ανοικτή επικοινωνία με την υπηρεσία σας για την συνεχή βελτίωση της εφαρμογής του προγράμματος στα νησιά μας.

Βασικό θέμα που απασχολεί τα μέλη μας είναι η καθιέρωση του θεσμικού ρόλου του Επιμελητηρίου στην υποστήριξη των επιχειρήσεων σε θέματα επενδύσεων και ανάπτυξης. Το Επιμελητήριο Κυκλάδων ως ο φυσικός φορέας των επιχειρήσεων της περιοχής, πρέπει να ενταχθεί δυναμικότερα και ουσιαστικότερα στη διαδικασία υλοποίησης του ΕΠΑΝ. Είναι σημαντικό να προβλεφθεί στην προκήρυξη των νέων μέτρων και δράσεων η συνεργασία με το Επιμελητήριο στη διαδικασία ενημέρωσης και δημοσιότητας, διανομής του πληροφοριακού υλικού, παραλαβής των φακέλων υποψηφιότητας, συμμετοχής στην αξιολόγηση των προτάσεων κλπ. 

Προτείνουμε τη δημιουργία ενός γραφείου προώθησης και υποστήριξης του ΕΠΑΝ στο Επιμελητήριο Κυκλάδων για την καλύτερη υλοποίηση όλων των παραπάνω ενεργειών.

Στη συνέχεια παρουσιάζονται επιγραμματικά προτάσεις για την ένταξή τους στις νέες προκηρύξεις δράσεων του ΕΠΑΝ, με σημαντική αναφορά στον εμπορικό τομέα.

· Ενίσχυση του e-commerce στις εμπορικές επιχειρήσεις.

· Cluster προώθησης προϊόντων από εμπορικές επιχειρήσεις.

· Ενίσχυση της ανάπτυξης HACCP και δαπανών συμμόρφωσης με τις απαιτήσεις του συστήματος σε εμπορικές επιχειρήσεις τροφίμων.

· Ενίσχυση της ανάπτυξης επώνυμων παραδοσιακών τοπικών προϊόντων των νησιών

· Ειδικές ενισχύσεις για τα μικρά νησιά (πληθυσμός <3100 κατοίκων) π.χ. αύξηση του ποσοστού επιδότησης ή μείωση της ιδίας συμμετοχής.

· Χρηματοδότηση δημιουργίας σημείων πώλησης κυκλαδικών προϊόντων σε κομβικά εμπορικά σημεία (Διεθνή ελληνικά αεροδρόμια, πόλεις της Ευρώπης κλπ).

· Να συμπεριληφθεί σε προκηρύξεις για εμπορικές επιχειρήσεις η αγορά μεταφορικών μέσων, αντικατάσταση εξοπλισμού αποθήκης (ράφια κλπ), μηχανογράφηση και διαφημιστική προβολή.

· Να συμπεριληφθεί στις επιλέξιμες επιχειρήσεις των προγραμμάτων του ΕΠΑΝ και ο κλάδος της εστίασης ο οποίος είναι ιδιαίτερης σημασίας για την περιοχή των Κυκλάδων.

· Να ενισχυθούν δράσεις κατάρτισης των επιχειρηματιών από το Επιμελητήριο σε θέματα οργάνωσης επιχειρήσεων, εφαρμογής ποιότητας, νέων απαιτήσεων ασφάλειας και υγιεινής κλπ.

Κατά τη συμμετοχή των τοπικών επιχειρήσεων στις προηγούμενες προκηρύξεις των μέτρων του ΕΠΑΝ σημειώθηκαν μερικά θέματα τα οποία έχουν τεθεί υπόψη του Επιμελητηρίου. Με στόχο την συμβολή μας στον καλύτερο σχεδιασμό των επόμενων προκηρύξεων αλλά και την προσαρμογή αυτών στις τοπικές ιδιαιτερότητες των νησιών μας, σημειώνουμε τα παρακάτω:

1. Σημαντικότατο πρόβλημα, το οποίο αποτελεί έως τώρα ανασταλτικό παράγοντα στη συμμετοχή των επιχειρήσεων στις προκηρύξεις των δράσεων του ΕΠΑΝ, αποτελεί η μεγάλη χρονική απόσταση από την ημερομηνία κατάθεσης της αίτησης ένταξης έως την ημερομηνία υπογραφής της σύμβασης και της είσπραξης της επιχορήγησης. Το γεγονός αυτό, σε συνδυασμό με την έκδοση κάποιων εγγυητικών επιστολών από πλευράς των επιχειρήσεων δημιουργούσε σημαντικά έξοδα σε αυτές και τελικά μεγάλη 

δυσφορία για την εξέλιξη του προγράμματος. Παράλληλα, οι μεγάλες χρονικές αποστάσεις απαξίωναν μερικώς το ενδιαφέρον της επένδυσης ή καθιστούσαν τον επιλεγέντα εξοπλισμό ανεπίκαιρο.

2. Κατά καιρούς έχει αναφερθεί στο Επιμελητήριο η ανάγκη για την απλοποίηση των εντύπων υποβολής των αιτήσεων για χρηματοδότηση. Αυτό λειτουργεί αποτρεπτικά για τη συμμετοχή των επιχειρήσεων στις προκηρύξεις μέτρων του ΕΠΑΝ.

3. Σε όποια μέτρα του ΕΠΑΝ τίθεται ως προϋπόθεση συμμετοχής στο πρόγραμμα κατώτερο όριο  κύκλου εργασιών για τις επιχειρήσεις (συνήθως 88.000 €), δημιουργείται σημαντικό πρόβλημα για τις επιχειρήσεις του νομού  Κυκλάδων, γιατί πολλές από αυτές είναι μικρού μεγέθους και δεν καλύπτουν συνήθως την προϋπόθεση αυτή. Μία πρόβλεψη στις επόμενες προκηρύξεις του ΕΠΑΝ για τις περιπτώσεις αυτές, θα έδινε τη δυνατότητα και σε πολύ μικρές επιχειρήσεις της περιοχής να συμμετάσχουν στα προγράμματα και να αναπτυχθούν τόσο τεχνολογικά όσο και οικονομικά.

4. Όταν μία επιχείρηση συμμετέχει στα προγράμματα του ΕΠΑΝ, καλείται όταν καταβάλλει την ιδία συμμετοχή της να προβεί σε αύξηση του μετοχικού της κεφαλαίου, κάτι που δημιουργεί σημαντικά οικονομικά προβλήματα. Παράλληλα, οι μετοχές που προκύπτουν από την αύξηση αυτή, δεσμεύονται για συγκεκριμένο χρονικό διάστημα (δεκαετία). Αυτό αποτελεί αντικίνητρο συμμετοχής για τις υγιείς επιχειρήσεις, οι οποίες θα προτιμούσαν να εκμεταλλευτούν τα όποια διαθέσιμα έχουν από την λειτουργία τους.

Έχουμε την ελπίδα ότι με τις προηγούμενες προτάσεις και παρατηρήσεις μας, συμβάλλουμε κατ΄ ελάχιστον στην προσπάθεια της υπηρεσίας σας για την βελτίωση των όρων εφαρμογής και υλοποίησης του ΕΠΑΝ στα νησιά μας. Είμαστε σε συνεχή ετοιμότητα για την όσο το δυνατόν καλύτερη συνεργασία μας με τον κοινό αυτό στόχο.

Ευχαριστούμε για τη συνεργασία,

Με εκτίμηση,

Ο ΠΡΟΕΔΡΟΣ

ΓΙΑΝΝΗΣ ΡΟΥΣΣΟΣ

